[{"text_idx": "#000000", "text": "Manylu ar newidiadau i hyfforddiant athrawon"}, {"text_idx": "#000001", "text": "Mae disgwyl i'r llywodraeth roi rhagor o fanylion yn ddiweddarach am gynlluniau i ymestyn hyfforddiant athrawon yng Nghymru i bedair blynedd yn hytrach na thair."}, {"text_idx": "#000002", "text": "Mae disgwyl i'r Gweinidog Addysg Huw Lewis hefyd gyhoeddi y bydd 'na gwrs dwy-flynedd newydd ar gyfer o\u0302l-raddedigion, a mwy o gyfle i athrawon cynradd arbenigo mewn pynciau penodol."}, {"text_idx": "#000003", "text": "Mae Mr Lewis eisiau i bob athro neu athrawes fod ar lefel meistr maes o law."}, {"text_idx": "#000004", "text": "Y llynedd, daeth y Gweinidog a\u0302'r trefniadau presennol i ben, gan ddweud bod angen newid radical."}, {"text_idx": "#000005", "text": "Daw'r cynlluniau wedi i'r Athro John Furlong, Cynghorydd Cymru ar gyfer Addysg Gychwynnol i Athrawon, gyhoeddi adroddiad yn ddiweddar yn edrych ar y ffordd y mae athrawon yn cael eu hyfforddi."}, {"text_idx": "#000007", "text": "Bydd y gweinidog addysg yn rhannu fersiwn gynnar o'r meini prawf drafft er mwyn i'r sector addysg gyfrannu at lunio a datblygu'r cyrsiau newydd."}, {"text_idx": "#000009", "text": "\"Rwyf wedi bod yn glir ynghylch bod yn rhaid i ni wneud mwy i gyflymu gwelliant o ran darpariaeth Addysg Gychwynnol i Athrawon ledled Cymru. Mae hyn yn arbennig o bwysig wrth i ni barhau a\u0302'n rhaglen o ddiwygio addysg mewn modd radical, gan ganolbwyntio ar godi safonau'n gyffredinol."}, {"text_idx": "#000010", "text": "\"Mae ein gweledigaeth ar gyfer y dyfodol yn cynnwys rhaglen feistr bedair blynedd ar gyfer israddedigion, er mwyn i athrawon gael gwell sylfaen o ran egwyddorion addysgeg, a bod yn fwy cymwys i ymdrin a\u0302 sefyllfaoedd ymarferol yr ystafell ddosbarth. O ran y llwybr o\u0302l-raddedig, rwyf innau a'r Athro Furlong o'r farn bod angen cyrsiau dwy flynedd er mwyn paratoi athrawon y dyfodol yn briodol ar gyfer eu gyrfaoedd."}, {"text_idx": "#000011", "text": "\"Rydym hefyd angen partneriaeth ddiffuant a\u0302'n hysgolion a'n Sefydliadau Addysg Uwch, er mwyn i ni gynllunio Addysg Gychwynnol i Athrawon ar y cyd."}, {"text_idx": "#000012", "text": "\"Heb os mae'n gyfnod cyffrous a heriol i fyd addysg ac addysg gychwynnol i athrawon yng Nghymru. Rydym yn gwahodd y sector i weithio'n agos gyda ni wrth lunio a llywio'r newid dramatig y mae ein hathrawon a'n dysgwyr yn y dyfodol ei angen ac yn ei haeddu.\""}, {"text_idx": "#000013", "text": "Dywedodd y Gweinidog bod yn rhaid i unrhyw gynllun newydd allu cyflwyno'r Cwricwlwm newydd i Gymru yn effeithiol."}, {"text_idx": "#000015", "text": "Mae'r diwygiadau i'r drefn o hyfforddi athrawon newydd yn seiliedig ar ddau brif ganfyddiad."}, {"text_idx": "#000016", "text": "Yn gyntaf, bod y drefn bresennol ddim yn ddigon da; ac yn ail bod angen math gwahanol o hyfforddiant ar gyfer yr her newydd fydd yn wynebu athrawon yn y dyfodol."}, {"text_idx": "#000017", "text": "Mae prifysgolion yn cydweithio mewn tri chanolfan yn darparu hyfforddiant dysgu ar hyn o bryd - ond mae'r rheini wedi cael eu beirniadu gan y Gweinidog Addysg a'r arolygwyr addysg, Estyn, yn y gorffennol."}, {"text_idx": "#000018", "text": "Heddi, mae Huw Lewis yn cyflwyno fersiwn o'r meini prawf y bydd yn rhaid i brifysgolion eu cyrraedd os ydyn nhw am barhau i gynnig y cyrsiau."}, {"text_idx": "#000019", "text": "Ond nid dim ond y colegau sydd angen codi eu gem, meddai'r Gweinidog."}, {"text_idx": "#000020", "text": "Bydd cwricwlwm newydd sbon i ysgolion Cymru yn gofyn am sgiliau gwahanol ac am fwy o feddwl \"arloesol a chreadigol\" ymhlith yr athrawon hefyd."}, {"text_idx": "#000021", "text": "Ar hyn o bryd mae yna deimlad nad yw'r system hyfforddi yn meithrin hynny."}, {"text_idx": "#000023", "text": "\"Er mwyn i agenda'r Llywodraeth o ddiwygio addysg lwyddo, bydd yn rhaid wrth system broffesiynol newydd ar gyfer athrawon yng Nghymru lle bydd yr athrawon eu hunain yn meddu ar y sgiliau, yr wybodaeth a'r ddealltwriaeth sy'n ofynnol i arwain y broses o ddiwygio."}, {"text_idx": "#000024", "text": "\"Er mwyn denu a chadw pobl o'r safon uchel ofynnol a sicrhau bod ganddynt y sgiliau a'r ddealltwriaeth sy'n ofynnol i gyfrannu'n effeithiol i'r system addysg newydd yng Nghymru, mae angen ffurf ar addysg gychwynnol athrawon sy'n drylwyr o safbwynt ymarferol ac yn heriol yn ddeallusol.\""}, {"text_idx": "#000025", "text": "'Angen diwygio hyfforddiant athrawon'9 Mawrth 2015Beirniadu hyfforddiant athrawon26 Ionawr 2016"}, {"text_idx": "#000026", "text": "Prif StraeonClybiau'n pleidleisio o blaid newidiadau i fwrdd URCPublished10 awr yn o\u0302lYmgyrch y tri yn ras arweinydd yr SNP ar fin dod i benPublished7 awr yn o\u0302lBwrdd iechyd yn ymddiheuro wedi bron i ddegawdPublished16 awr yn o\u0302l"}, {"text_idx": "#000027", "text": "Clybiau'n pleidleisio o blaid newidiadau i fwrdd URC"}]